## Odluka Ustavnog suda Republike Hrvatske broj U-III-806/1999 od 12. listopada 2001.

### NN 97/2001 (8.11.2001.), Odluka Ustavnog suda Republike Hrvatske broj U-III-806/1999 od 12. listopada 2001.

# USTAVNI SUD REPUBLIKE HRVATSKE

1636

Ustavni sud
Republike Hrvatske u Vijeću petorice za odlučiva­nje o ustavnim tužbama, u
sastavu sudac Jasna Omejec, predsjednik Vijeća, te suci Marijan Hra­njski,
Mario Kos, Ivan Mrko­njić i Emilija Rajić, članovi Vijeća, u postupku vođenom u
povodu ustavne tužbe D. K. iz K. S., koje­g zastupa J. K., odvjetnica iz S., na
sjednici održanoj dana 12. listopada 2001. godine, jednoglasno je donio

## ODLUKU

I. Ustavna tužba se usvaja.

II. Ukida se rješe­nje Upravnog suda Republike Hrvatske, broj:
Us-7229/1997-6 od 22. trav­nja 1999. godine i predmet se vraća Upravnom sudu
Republike Hrvatske na ponovni postupak.

```
Obrazlože­nje

```

1. Ustavnom tužbom podnosite­lj osporava rješe­nje Upravnog suda
Republike Hrvatske, broj: Us-7229/1997-6 od 22. trav­nja 1999. godine, kojim je
odbačena podnosite­ljeva tužba podnijeta zbog šut­nje administracije, uz
obrazlože­nje da akt o promaknuću nije upravni akt.

2. Podnosite­lj smatra da su osporenim rješe­njem povrijeđene odredbe
članaka 5., 19. i 117. stavka 3. Ustava Republike Hrvat­ske. Ističe da se
Ministarstvu obrane nije obratio sa zahtjevom za promaknuće u viši čin, ne­go
sa zahtjevom za prevođe­nje čina, koje­g je stekao prema odredbama ranijih
propisa, u odgovarajući čin Hrvatske vojske.

*Ustavna tužba je osnovana.*

3. Iz spisa predmeta razvidno je da se
podnosite­lj obratio nadležnom tijelu sa zahtjevom za prevođe­nje čina, koje­g
je stekao prema prijaš­njim propisima u bivšoj JNA, u odgovarajući čin Hrvatske
vojske.

Zbog šut­nje administracije, teme­ljem odredbe članka 26. Zakona o
upravnim sporovima (»Narodne novine«, broj 53/91, 9/92 i 77/92), pokrenuo je
upravni spor, a Upravni sud odbacivši tužbu obrazlaže kako akt o promaknuću
nije upravni akt protiv koje­ga se može voditi upravni spor. Stoga se niti zbog
neodlučiva­nja nadležnog tijela o zahtjevu stranke, u konkretnom slučaju, ne može
pokrenuti upravni spor zbog šut­nje administracije.

4. Odredbom članka 3. tada važeće Uredbe Predsjednika Republike Hrvatske
o činovima, dodjeli činova, promaknućima u viši čin te prevođe­nju i odorama
pripadnika oružanih snaga Republike Hrvatske (»Narodne novine«, broj 57/91)
bilo je propisano da se pripadnik oružanih snaga, koji je stekao čin i klasu
sukladno tada važećem Zakonu o službi u oružanim snagama (»Narodne novine«,
broj 52/91), prevodi u pravilu u čin oružanih snaga te je točno određeno koji
čin bivše JNA odgovara kojem činu Hrvatske vojske.

Na teme­lju ovlašte­nja iz članaka 6. i 10. navedene Uredbe, ministar
obrane Republike Hrvatske donio je Upute o uvjetima i postupku za prevođe­nje,
dodjeli činova i promaknućima u više činove u oružanim snagama Republike
Hrvatske u ratnom sta­nju ili neposrednoj ugroženosti, neovisnosti i
jedinstvenosti Republike Hrvatske. Prema članku 1. tih Uputa, prevođe­nje je
postupak kojim se pripadniku oružanih snaga Republike Hrvatske, koji je stekao
čin ili klasu sukladno odredbama Zakona o službi u oružanim snagama, određuje odgovarajući
čin u oružanim snagama Republike Hrvatske.

5. Slijedom iznijetoga,
Ustavni sud je utvrdio da je osporenim rješe­njem Upravnog suda propušteno
odlučiva­nje o predmetu spora, a to je prevođe­nje čina stečenog u bivšoj JNA u
odgovarajući čin Hrvatske vojske, a ne promaknuće u viši vojni čin, kako to
pogrešno zak­ljučuje Upravni sud.

S obzirom da je Upravni sud
propustio izvršiti sudsku kontrolu zakonitosti pojedinačnih akata upravnih
vlasti i tijela koja imaju javne ovlasti, podnosite­lju je osporenim rješenjem
povrije­đeno ustavno pravo iz članka 19. stavka 2. Ustava, kojim je zajamčena
sudska kontrola zakonitosti pojedinačnih akata upravnih vlasti i tijela.

U svezi s istaknutim povredama odredaba članaka 5., 19. stavka 1. i 117.
stavka 3. Ustava, va­lja istaći da te odredbe ne sadrže slobode i prava koja su
Ustavom zajamčena fizičkoj ili pravnoj osobi, a koja se štite u ustavnosudskom
postupku pokrenutom ustavnom tužbom, teme­ljem članka 59. stavka 1. Ustavnog
zakona o Ustavnom sudu Republike Hrvatske (»Narodne novine«, broj 99/99).

6. Slijedom navedenog, na teme­lju odredaba članaka 69. i 70. Ustavnog
zakona o Ustavnom sudu Republike Hrvatske, odlučeno je kao u izreci.

Broj: U-III-806/1999
Zagreb, 12. listopada 2001.

USTAVNI SUD REPUBLIKE HRVATSKE

Predsjednik Vijeća
**dr. sc. Jasna Omejec,** v. r.

Odluka, NN 97/2001-1636